Suvestinė redakcija nuo 2024-12-12

Įsakymas paskelbtas: TAR 2023-02-09, i. k. 2023-02496

Nauja redakcija nuo 2023-10-11:

Nr. 3D-655, 2023-10-10, paskelbta TAR 2023-10-10, i. k. 2023-19993

LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL NEPRIKLAUSOMŲ ŽEMĖS ŪKIO KONSULTANTŲ SĄRAŠO SUDARYMO TVARKOS APRAŠO PATVIRTINIMO

2023 m. vasario 9 d. Nr. 3D-72

Vilnius

Vadovaudamasis Lietuvos Respublikos žemės ūkio, maisto ūkio ir kaimo plėtros įstatymo 8 straipsnio 1 dalimi ir atsižvelgdamas į Lietuvos žemės ūkio ir kaimo plėtros 2023–2027 metų strateginį planą, patvirtintą Europos Komisijos 2022 m. lapkričio 21 d. sprendimu Nr. C(2022) 8272,

tvirtinu Nepriklausomų žemės ūkio konsultantų sąrašo sudarymo tvarkos aprašą (pridedama).

Žemės ūkio ministras	Kęstutis Navickas

PATVIRTINTA

Lietuvos Respublikos žemės ūkio ministro

2023 m. vasario 9 d. įsakymu Nr. 3D-72

(Lietuvos Respublikos žemės ūkio ministro

2024 m. gruodžio 11 d. įsakymo Nr. 3D-833

redakcija)

NEPRIKLAUSOMŲ ŽEMĖS ŪKIO KONSULTANTŲ SĄRAŠO SUDARYMO TVARKOS APRAŠAS

I SKYRIUS

BENDROSIOS NUOSTATOS

1. Nepriklausomų žemės ūkio konsultantų sąrašo sudarymo tvarkos aprašas (toliau – aprašas) reglamentuoja konsultantų įtraukimo į nepriklausomų žemės ūkio konsultantų sąrašą tvarką, nustato konsultantų įsipareigojimus, konsultantų pašalinimo sąlygas, suteiktų paslaugų kokybės vertinimo tvarką, siekiant gauti paramą pagal Lietuvos žemės ūkio ir kaimo plėtros
2023–2027 m. strateginio plano intervencines priemones ir (ar) nacionalinę paramą iš Lietuvos Respublikos žemės ūkio ministerijos administruojamų programų, jei toks reikalavimas yra nustatytas.

2. Aprašas parengtas vadovaujantis 2021 m. gruodžio 2 d. Europos Parlamento ir Tarybos reglamentu (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013, su visais pakeitimais.

3. Žemės ūkio agentūra prie Žemės ūkio ministerijos (toliau – Agentūra), vadovaudamasi šiuo aprašu ir kitais teisės aktais, atlieka asmenų, siekiančių tapti nepriklausomais žemės ūkio konsultantais, atitikties žemės ūkio ministro nustatytiems kriterijams vertinimą, sudaro nepriklausomų žemės ūkio konsultantų sąrašą ir priima sprendimą dėl šių konsultantų šalinimo iš šio sąrašo.

4. Šiame apraše vartojamos sąvokos:

4.1. Mokslinis nepriklausomas žemės ūkio konsultantas (toliau – mokslinis konsultantas) – nepriklausomas žemės ūkio konsultantas, turintis ne mažiau kaip trejų metų mokslinio darbo patirtį ir mokslų daktaro laipsnį.

4.2. Nepriklausomas žemės ūkio konsultantas – Lietuvos Respublikos žemės ūkio ministerijos nustatytus kriterijus atitinkantis asmuo, kuris teikia ūkių konsultavimo paslaugas neturėdamas komercinio intereso, darančio poveikį konsultavimo turiniui, ir yra įtrauktas į Nepriklausomų žemės ūkio konsultantų sąrašą.

4.3. Nepriklausomų žemės ūkio konsultantų sąrašas (toliau – konsultantų sąrašas) – internete skelbiamas sąrašas, į kurį pagal Lietuvos Respublikos žemės ūkio ministro nustatytus atrankos kriterijus įtraukiami ūkių konsultavimo paslaugas teikiantys subjektai, neturintys interesų konfliktų, kurie tiesiogiai ar netiesiogiai galėtų paveikti jų gebėjimą nešališkai atlikti savo profesines pareigas.

4.4. Patyręs nepriklausomas žemės ūkio konsultantas (toliau – patyręs konsultantas) – nepriklausomas žemės ūkio konsultantas, turintis ne mažiau kaip dvejų metų konsultavimo patirtį.

4.5. Pradedantysis nepriklausomas žemės ūkio konsultantas (toliau – pradedantysis konsultantas) – nepriklausomas žemės ūkio konsultantas, neturintis dvejų metų konsultavimo patirties.

4.6. Ūkių konsultavimo paslaugos (toliau – konsultavimo paslauga) – žemės ūkio veiklos subjektams teikiamos konsultavimo dėl žemės ūkio ir (ar) alternatyviosios veiklos vykdymo paslaugos, atsižvelgiant į esamas ūkininkavimo praktikas, naujausią technologinę ir mokslinę informaciją. Konsultacijos apima ekonominius, aplinkos bei socialinius aspektus, įskaitant skaitmenizaciją.

II SKYRIUS

KONSULTAVIMO SRITYS

5. Prašymą įtraukti konsultantą (-us) į konsultantų sąrašą teikiantis fizinis ar juridinis asmuo (toliau – Pareiškėjas) privalo prašyme nurodyti ne mažiau kaip vieną konsultavimo sritį, atitinkančią jo turimas žinias, įgūdžius ir patirtį. Nurodant daugiau nei vieną sritį, jas nurodyti prioritetine tvarka – nuo labiausiai iki mažiausiai atitinkančios konsultanto turimas žinias, įgūdžius ir patirtį.

Remiantis šiuo aprašu, konsultantai į konsultantų sąrašą atrenkami konsultuoti pagal šias sritis ir temas:

5.1. Augalininkystė. Sritis apima temas, susijusias su:

5.1.1. Augalų auginimo technologijomis ir technika;

5.1.2. Pasėlių sėjomaina;

5.1.3. Augalų apsauga;

5.1.4. Augalininkystės produktų kokybe;

5.1.5. Trąšų naudojimu augalininkystės sektoriuje (pagrindinių maisto medžiagų pusiausvyra lauko mastu, su maisto medžiagomis susiję teisiniai reikalavimai, dirvožemio tyrimai, jų analizė ir rezultatų įvertinimas, tręšimo planų sudarymas, trąšų apskaita ir kt.);

5.1.6. Sėklininkyste;

5.1.7. Augalininkystės produkcijos sandėliavimu ir perdirbimu;

5.1.8. Aplinkos apsauga ir gamtosauga;

5.1.9. Darbo saugos reikalavimais, priešgaisrine sauga.

5.2. Gyvulininkystė. Sritis apima temas, susijusias su:

5.2.1. Gyvūnų tapatybės nustatymu ir registravimu;

5.2.2. Gyvūnų gerove ir sveikata, laikymu, veisimu, priežiūra ir šėrimu (pagal amžių, rūšį ir fiziologinius poreikius);

5.2.3. Pašarų baze ir kokybe;

5.2.4. Gyvūninės kilmės produktų perdirbimu, sandėliavimu, logistika ir jų kokybe;

5.2.5. Veterinarine medicina, biosauga, dezinfekcija ir gyvūnų ligomis;

5.2.6. Tvarios gyvulininkystės ūkių valdymo technologijomis;

5.2.7. Aplinkos apsauga ir gamtosauga;

5.2.8. Darbo saugos reikalavimais, priešgaisrine sauga.

5.3. Miškininkystė. Sritis apima temas, susijusias su:

5.3.1. Natūralių buveinių, laukinės faunos ir floros apsauga ir miško apsauga;

5.3.2. Miško kenkėjų kontrole ir prevencija;

5.3.3. Racionaliu miško išteklių naudojimu;

5.3.4. Miško plotų plėtra ir atkūrimu (įskaitant atnaujinimo technologijas, dirvos paruošimo miško įveisimui įvertinimą, augalų parinkimą, želdinių priežiūrą);

5.3.5. Darbo saugos reikalavimais, susijusiais su miško darbais ir technologijomis (įskaitant priešgaisrinę saugą).

5.4. Žuvininkystė. Sritis apima temas, susijusias su:

5.4.1. Erdvės ir vandens naudojimu;

5.4.2. Rūpinimusi auginamų gyvūnų sveikata ir gerove;

5.4.3. Naudojamų produktų (pašarų ir veterinarinių medicinos priemonių) saugumo aplinkai ir žmonių sveikatai užtikrinimu;

5.4.4. Gaminamų produktų sertifikavimo ir ženklinimo tvarka;

5.4.5. Uždarų akvakultūros sistemų plėtojimu.

5.4.6. Aplinkos apsauga ir gamtosauga;

5.4.7. Darbo saugos reikalavimais, priešgaisrine sauga.

5.5. Žemėtvarka. Sritis apima temas, susijusias su:

5.5.1. Žemės tvarkymu ir administravimu;

5.5.2. Nekilnojamojo turto kadastru, apskaita, geodezija, kartografija;

5.5.3. Melioracijos kadastro klausimais;

5.5.4. Šlapynių atkūrimo klausimais.

5.6. Asmeninis ūkininko ar miško valdytojo tobulėjimas ir jo ūkio vystymasis. Sritis apima temas, susijusias su:

5.6.1. Žemės ūkio įmonių darbuotojų įgūdžių, susijusių su asmeniniu tobulėjimu ir darniu įmonės vystymusi, ugdymu;

5.6.2. Ūkio valdymo strategija, apimančia verslo planavimą, ūkio finansų valdymo planavimo priemones ir metodus, apskaitos tvarkymą ir buhalteriją;

5.6.3. Produktų ir paslaugų kūrimu bei verslo operacijų plėtra;

5.6.4. Bioekonomika ir ekonomika (žiedinė ekonomika, atsinaujinančių biologinių žaliavų gamybą ir tų žaliavų bei atliekų srautų perdirbimą į pridėtinę vertę turintys produktai, atliekų ir taršos mažinimas, natūralių sistemų regeneracija ir kt.);

5.6.5. Socialiniais aspektais (įdarbinimo sąlygos, darbuotojų darbo planavimas, valdymas ir sauga bei kt. ).

5.7. Horizontalios sritys, apimančios aprašo 5.1–5.6 papunkčiuose išvardytas sritis:

5.7.1. ūkininkams ir kitiems pagal Lietuvos žemės ūkio ir kaimo plėtros 2023–2027 metų strateginį planą teikiamos paramos gavėjams taikomi reikalavimai, sąlygos ir valdymo įsipareigojimai, įskaitant reikalavimus bei standartus, apibrėžtus pagal paramos sąlygas (geros agrarinės ir aplinkosaugos būklės (GAAB) standartai ir valdymo reikalavimai) ir su Lietuvos žemės ūkio ir kaimo plėtros 2023–2027 metų strateginio plano intervencinėmis priemonėmis susijusias sąlygas, informaciją apie finansines priemones, verslo planus ir ūkių lygmens strategijos parengimą taikant intervencinių priemonių, nustatytų Reglamente (ES) Nr. 2021/2115, naudojimą didinant ūkių atsparumą;

5.7.2. šiuose teisės aktuose numatytų reikalavimų įgyvendinimas:

5.7.2.1. 1992 m. gegužės 21 d. Tarybos direktyva 92/43/EEB dėl natūralių buveinių ir laukinės faunos bei floros apsaugos su visais pakeitimais;

5.7.2.2. 2000 m. spalio 23 d. Europos Parlamento ir Tarybos direktyva 2000/60/EB, nustatanti Bendrijos veiksmų vandens politikos srityje pagrindus, su visais pakeitimais;

5.7.2.3. 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB su visais pakeitimais;

5.7.2.4. 2008 m. gegužės 21 d. Europos Parlamento ir Tarybos direktyva 2008/50/EB dėl aplinkos oro kokybės ir švaresnio oro Europoje su visais pakeitimais;

5.7.2.5. 2009 m. spalio 21 d. Europos Parlamento ir Tarybos direktyva 2009/128/EB, nustatanti Bendrijos veiksmų pagrindus siekiant tausiojo pesticidų naudojimo, su visais pakeitimais;

5.7.2.6. 2009 m. lapkričio 30 d. Europos Parlamento ir Tarybos direktyva 2009/147/EB dėl laukinių paukščių apsaugos su visais pakeitimais;

5.7.2.7. 2016 m. kovo 9 d. Europos Parlamento ir Tarybos reglamentas (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“), su visais pakeitimais;

5.7.2.8. 2016 m. spalio 26 d. Europos Parlamento ir Tarybos reglamentas (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB, su visais pakeitimais;

5.7.2.9. 2016 m. gruodžio 14 d. Europos Parlamento ir Tarybos direktyva (ES) 2016/2284 dėl tam tikrų valstybėse narėse į atmosferą išmetamų teršalų kiekio mažinimo, kuria iš dalies keičiama Direktyva 2003/35/EB ir panaikinama Direktyva 2001/81/EB;

5.7.2.10. 2019 m. birželio 20 d. Europos Parlamento ir Tarybos direktyva (ES) 2019/1152 dėl skaidrių ir nuspėjamų darbo sąlygų Europos Sąjungoje;

5.7.3. ūkininkavimo praktikos, kuriomis vengiama atsparumo antimikrobinėms medžiagoms formavimosi, kaip nustatyta 2017 m. birželio 29 d. Komisijos komunikate „Bendros sveikatos koncepcija grindžiamas Europos kovos su atsparumu antimikrobinėms medžiagoms (AAM) veiksmų planas“;

5.7.4. rizikos prevencija ir valdymas;

5.7.5. inovacijų diegimas ir pagalba siekiant rengti ir įgyvendinti Europos inovacijų partnerystės (EIP) veiklos grupių projektus renkant ir panaudojant bazinio lygmens novatoriškas idėjas;

5.7.6. skaitmeninės technologijos žemės ūkyje ir kaimo vietovėse;

5.7.7. darnus maisto medžiagų valdymas, taikant Ūkių tvarumo priemonę maisto medžiagų naudojimui valdyti, t. y. skaitmeninę taikomąją programą, kurią naudojant būtų informuojama apie pagrindinių maisto medžiagų pusiausvyrą lauko mastu, su maisto medžiagomis susijusius teisinius reikalavimus, dirvožemio duomenis, pagrįstus turima informacija ir analizėmis, su maisto medžiagų valdymu susijusius Integruotos administravimo ir kontrolės sistemos (IAKS) duomenis;

5.7.8. įdarbinimo sąlygos, darbdavių pareigos, darbuotojų sveikatos ir saugos reikalavimai bei socialinė parama žemės ūkiu besiverčiančiose bendruomenėse;

5.7.9. švelninimo ir prisitaikymo prie klimato kaitos pasekmių priemonės žemės ūkyje, kitų klimatui naudingų praktikų taikymas, ūkio ŠESD emisijų valdymas;

5.7.10. biologinės įvairovės apsaugos, tvaraus naudojimo ir atkūrimo priemonės agroekosistemose;

5.7.11. aplinkai (vandens, dirvožemio, oro gerai kokybei) naudingos žemės ūkio praktikos taikymas.

III SKYRIUS

REIKALAVIMAI PAREIŠKĖJAMS, TEIKIANTIEMS PRAŠYMĄ ĮTRAUKTI KONSULTANTĄ (-US) Į KONSULTANTŲ SĄRAŠĄ

6. Prašymą įtraukti konsultantą (-us) į konsultantų sąrašą teikiantis Pareiškėjas turi atitikti jam keliamus reikalavimus:

6.1. tinkamas pareiškėjas turi atitikti bent vieną iš šių sąlygų:

6.1.1. yra juridinis asmuo, įregistruotas ir veikiantis Lietuvos Respublikos įstatymų nustatyta tvarka;

6.1.2. yra teisės aktų nustatyta tvarka įregistravęs individualią veiklą pagal pažymą vykdyti konsultavimo veiklą;

6.1.3. yra asociacija, vienijanti fizinius ir (ar) juridinius asmenis, užsiimančius žemės, miškų, maisto, žuvininkystės ūkio veikla;

6.1.4. yra pripažintas žemės, miškų, maisto, žuvininkystės ūkio kooperatyvas ir (ar) kooperatyvų asociacija;

6.2. turi teisę teikti konsultavimo paslaugas, t. y. viena iš pareiškėjo veiklos sričių yra konsultavimas;

6.3. tvarko finansinę apskaitą pagal Lietuvos Respublikos teisės aktų reikalavimus;

6.4. savo veikloje yra nepriklausomas ir neturi tiesioginio komercinio intereso, turinčio įtakos konsultavimo turiniui.

IV SKYRIUS

REIKALAVIMAI KONSULTANTAMS

7. Visų kategorijų (pradedantysis, patyręs ir mokslinis) konsultantai, siekiantys būti įtraukti į konsultantų sąrašą, turi atitikti jiems keliamus reikalavimus:

7.1. kai prašymą įtraukti konsultantą (-us) į konsultantų sąrašą teikia juridinis asmuo, atitinkantis aprašo 6.1.1, 6.1.3 ir 6.1.4 papunkčiuose nustatytus reikalavimus, konsultantui (-ams) taikomas reikalavimas teisės aktų nustatyta tvarka dirbti pagal darbo sutartį prašymą teikiančioje įstaigoje arba priklausyti kaip narys prašymą teikiančiai įstaigai ar (ir) organizacijai, kuri yra pripažinta kaip teikiančios prašymą įstaigos narė );

7.2. būti nepriekaištingos reputacijos. Asmuo nelaikomas nepriekaištingos reputacijos, jeigu:

7.2.1. yra nuteistas už tyčinį nusikaltimą nuosavybei, turtinėms teisėms, turtiniams interesams, ekonomikai, verslo tvarkai, finansų sistemai, valstybės tarnybai ir viešiesiems interesams ir teistumas neišnykęs arba nepanaikintas;

7.2.2. yra pripažintas kaltu dėl tyčinio nusikaltimo padarymo, bet nuo baudžiamosios atsakomybės atleistas ir nuo nuosprendžio įsiteisėjimo dienos nepraėjo 2 metai;

7.2.3. yra atleistas iš darbo, pareigų už profesinės veiklos pažeidimus ir (ar) netekęs teisės verstis atitinkama veikla už įstatymuose keliamo nepriekaištingos reputacijos reikalavimo neatitikimą ar etikos normų pažeidimą ir nuo atleidimo iš darbo, pareigų ar teisės verstis atitinkama veikla netekimo nepraėjo 2 metai;

7.3. savo veikloje būti nepriklausomam ir neturėti tiesioginio komercinio intereso, turinčio įtakos konsultavimo turiniui;

7.4. atitikti bent vieną iš šių specialiųjų reikalavimų:

7.4.1. turėti ne žemesnį kaip aukštąjį arba jam prilygintą išsilavinimą srityje, pagal kurią (-ias) numato teikti konsultavimo paslaugas;

7.4.2. turėti ne mažesnę kaip 1 metų darbo patirtį srityje, pagal kurią teikiamos konsultavimo paslaugos;

7.4.3. turėti ne mažesnę kaip 1 metų patirtį dalyvaujant nacionaliniuose ar tarptautiniuose projektuose, kuriuose buvo dalijamasi savo ūkio gerąja patirtimi, įdiegtais ūkyje inovatyviais sprendimais ir pan.;

7.5. patyrusiam konsultantui privaloma turėti ne mažesnę kaip 2 metų konsultavimo patirtį srityse, pagal kurias siekia būti įtrauktas į konsultantų sąrašą, ir atitikti bent vieną iš šių reikalavimų:

7.5.1. ne anksčiau kaip per 3 metus iki prašymo dėl konsultantų įtraukimo į konsultantų sąrašą pateikimo Agentūrai dienos būti išklausius 16 akad. val. trukmės konsultantams skirtus mokymus pagal konsultavimo sritį (atskirų mokymo kursų valandos gali būti sumuojamos);

7.5.2. ne anksčiau kaip per 3 metus iki prašymo pateikimo Agentūrai dienos turėti sukaupus bent 1 metų patirtį dalyvaujant tarptautiniuose ir (ar) nacionaliniuose projektuose kaip oficialiai įtrauktas projekto komandos narys, atliekantis su konsultavimo sritimi susijusią veiklą (patirtis, įgyta skirtinguose projektuose, gali būti sumuojama);

7.6. moksliniam konsultantui būtina turėti mokslų daktaro laipsnį ir ne mažesnę kaip 3 metų mokslinio darbo patirtį savo konsultuojamoje srityje.

V SKYRIUS

PRAŠYMO DĖL KONSULTANTŲ ĮTRAUKIMO Į NEPRIKLAUSOMŲ ŽEMĖS ŪKIO KONSULTANTŲ SĄRAŠĄ TEIKIMAS

8. Įtraukimo į konsultantų sąrašą atrankos vykdymą nuolat organizuoja Agentūra. Pareiškėjas, atitinkantis aprašo 6.1 papunktyje nurodytus reikalavimus, turi užpildyti prašymą, kurio forma pateikta aprašo 1 priede. Prašymas teikiamas elektroniniu paštu info@zua.lt.

9. Pareiškėjas kartu su prašymu turi pateikti šiuos dokumentus:

9.1. Kai pareiškėjas juridinis asmuo:

9.1.1. pažymą, įrodančią, kad konsultantas (-ai), siekiantis (-ys) būti įtrauktas (-i) į konsultantų sąrašą, atitinka aprašo 7.1 papunktyje nustatytus reikalavimus, nurodant pareiškėjo ir konsultanto bendradarbiavimo pagrindą;

9.1.2. konsultanto (-ų) profesinės veiklos aprašymą (aprašo 2 priedas);

9.1.3. pareiškėjo, konsultanto (-ų) nepriklausomumo patvirtinimo deklaraciją (-as) (aprašo 5 priedas).

9.2. Kai pareiškėjas fizinis asmuo:

9.2.1. individualios veiklos įregistravimo pažymą, išduotą Valstybinės mokesčių inspekcijos prie Finansų ministerijos nustatyta tvarka, kai prašymą teikia fizinis asmuo;

9.2.2. pažymą, nurodančią asmens darbinius santykius su kitomis įstaigomis, jeigu prašymą teikia fizinis asmuo, įregistravęs individualią veiklą pagal pažymą vykdyti konsultavimo veiklą;

9.2.3. konsultanto (-ų) profesinės veiklos aprašymą (aprašo 2 priedas);

9.2.4. pareiškėjo, konsultanto nepriklausomumo patvirtinimo deklaraciją (aprašo 5 priedas).

VI SKYRIUS

PRAŠYMŲ NAGRINĖJIMAS IR SPRENDIMO PRIĖMIMAS

10. Agentūra per 20 darbo dienų nuo prašymo gavimo Agentūroje dienos, vadovaudamasi Agentūros direktoriaus patvirtinta tvarka, priima sprendimą dėl konsultanto (-ų) įtraukimo / neįtraukimo į konsultantų sąrašą.

11. Sprendimas dėl konsultanto (-ų) įtraukimo / neįtraukimo į konsultantų sąrašą įforminamas Agentūros direktoriaus įsakymu. Jei priimamas sprendimas įtraukti konsultantą į konsultantų sąrašą, sprendime nurodoma konsultanto kategorija (pradedantysis konsultantas, patyręs konsultantas arba mokslinis konsultantas), konsultavimo paslaugų sritys, temos bei horizontalios sritys pagal aprašo II skyriuje nurodytas sritis, taip pat nurodoma, kokius apraše keliamus reikalavimus atitinka konsultantas. Jei priimamas sprendimas neįtraukti konsultanto į konsultantų sąrašą, sprendime nurodoma neįtraukimo į konsultantų sąrašą priežastis ir šio sprendimo apskundimo tvarka.

12. Konsultantas į konsultantų sąrašą įtraukiamas neribotam laikotarpiui arba iki tol, kol pareiškia norą būti išbrauktas iš konsultantų sąrašo arba yra pašalinamas dėl aprašo VIII skyriuje numatytų aplinkybių.

13. Pareiškėjai apie Agentūros sprendimą dėl konsultanto (-ų) įtraukimo / neįtraukimo į konsultantų sąrašą informuojami el. paštu per 3 darbo dienas nuo sprendimo priėmimo dienos.

14. Pareiškėjui nesutinkant su nustatyta kategorija (pradedantysis konsultantas, patyręs konsultantas arba mokslinis konsultantas), per 10 darbo dienų nuo pranešimo gavimo dienos jis gali Agentūrai pateikti ar patikslinti dokumentus, įrodančius konsultanto kompetenciją atitinkamai kategorijai.

15. Pareiškėjas, norintis pakeisti konsultanto kategoriją iš pradedančiojo į patyrusio konsultanto ar mokslinio konsultanto, turi atitikti aprašo 7.5 ar 7.6 papunkčio reikalavimus ir Agentūrai el. paštu pateikti šiuos dokumentus:

15.1. laisvos formos prašymą dėl konsultanto kategorijos pakeitimo;

15.2. ataskaitą apie konsultanto veiklą per ne mažiau kaip dvejų metų laikotarpį iki laisvos formos prašymo pateikimo Agentūrai dienos (aprašo 3 priedas);

15.3. ataskaitą apie konsultanto kompetencijos tobulinimą remiantis aprašo 23 punktu, pagal sritį, pagal kurią siekiama teikti konsultacijas (aprašo 4 priedas).

16. Agentūra sprendimą dėl konsultanto kategorijos pakeitimo ir atnaujintos informacijos įtraukimo / neįtraukimo į konsultantų sąrašą priima aprašo 10–13 punktuose nustatyta tvarka ir terminais.

17. Agentūra sudaro ir nuolat atnaujina konsultantų sąrašus, juose nurodydama pareiškėjo (pavadinimas, kontaktiniai duomenys (tel. Nr., el. paštas, adresas), konsultanto duomenis (vardas, pavardė, konsultavimo sritis (-ys), tema (-os), horizontali (-ios) sritis (-ys), konsultanto kategorija, įtraukimo data, kategorijos pakeitimo data, kontaktiniai duomenys (tel. Nr. ir (ar) el. paštas) ir papildomą informaciją apie jį (kompetencija (išsilavinimas ir (ar) patirtis), savivaldybė, regionas konsultanto ir (ar) pareiškėjo išbraukimo iš sąrašo data, paramos priemonės pagal kurias teikia konsultacijas ir kt.) ir juos skelbia Agentūros interneto svetainėje www.zua.lt.

18. Pareiškėjas, norintis patikslinti pasikeitusius duomenis ar papildyti naujais (konsultantų kontaktinę informaciją, konsultuojamą sritį, temą ar horizontalią sritį, patirtį, aptarnaujamą regioną ir pan.), turi Agentūrai el. paštu pateikti laisvos formos prašymą.

19. Agentūrai nustačius, kad pareiškėjas ar konsultantas pateikė neteisingą informaciją, apie savo ar konsultanto atitiktį aprašo III ir IV skyriaus nuostatoms, priimamas sprendimas konsultanto neįtraukti į konsultantų sąrašą arba konsultantą iš jo pašalinti. Tokiu atveju pakartotinai kreiptis į Agentūrą dėl įtraukimo į konsultantų sąrašą galima ne anksčiau kaip po vienų metų po sprendimo dėl konsultanto pašalinimo iš sąrašo priėmimo dienos.

VII SKYRIUS

KONSULTANTŲ, ĮTRAUKTŲ Į NEPRIKLAUSOMŲ KONSULTANTŲ SĄRAŠĄ, ĮSIPAREIGOJIMAI

20. Agentūrai paprašius, pareiškėjas turi pateikti paskutinių ataskaitinių kalendorinių metų finansinės atskaitomybės dokumentus, informaciją apie vykdytą konsultavimo veiklą (suteiktų konsultavimo paslaugų pobūdį, apimtį ir kt.), kompetencijos tobulinimą įrodančių dokumentų kopijas (tuo atveju, jei kompetencijos tobulinimą įrodantys dokumentai nebuvo išduodami, pareiškėjas turi pateikti pažymą apie konsultanto (-ų) kompetencijos tobulinimą)ir kt.

21. Konsultantas privalo veikti sąžiningai ir skaidriai, nesinaudoti konsultacijų metu sužinotomis konsultacijų gavėjo komercinėmis ir kitomis paslaptimis ne konsultacijų gavėjo tikslams ir jų neviešinti.

22. Konsultantas savo veikloje asmens duomenis privalo tvarkyti vadovaudamasis Reglamentu (ES) Nr. 2016/679. Asmens duomenys nesaugomi tokia forma, kurią naudojant duomenų subjektų tapatybę galima nustatyti ilgiau, nei to reikia tikslams, dėl kurių tie duomenys buvo surinkti arba dėl kurių jie toliau tvarkomi, pasiekti, atsižvelgiant į taikytinoje nacionalinėje ir Europos Sąjungos teisėje nustatytus minimalius saugojimo laikotarpius.

23. Konsultantas per vienus kalendorinius metus turi ne mažiau kaip 16 akademinių valandų (atskirų mokymo kursų valandos sumuojamos) kelti kompetenciją srityse, pagal kurias yra įtrauktas į konsultantų sąrašą. Konsultantų profesinė kompetencija keliama dalyvaujant Lietuvos kaimo tinklo organizuojamuose mokymuose, mokymuose, skirtuose konsultantams ir susijusiems su konsultuojama sritimi, bei kituose kursuose, seminaruose, stažuotėse ir kitomis kompetencijos tobulinimo priemonėmis. Mokymo kursai, skirti ūkininkams, kaip kompetencijos tobulinimas įskaitomi tik konsultacijas teikiantiems ir įtrauktiems į konsultantų sąrašą ūkininkams bei miško valdytojams ar jų partneriams. Konsultantų kompetencijos tobulinimu rūpinasi pareiškėjas arba patys konsultantai. Sustabdžius konsultavimo veiklą daugiau kaip šešiems mėnesiams dėl turimo nedarbingumo ar vaiko auginimo atostogų, konsultantas atnaujinęs veiklą turi per metus nuo veiklos atnaujinimo datos kelti kompetenciją ne mažiau kaip 16 akademinių valandų.

24. Pareiškėjas už kiekvienus ataskaitinius kalendorinius metus Agentūrai turi pateikti ataskaitą apie kiekvieno įtraukto į konsultantų sąrašą konsultanto kompetencijos tobulinimą (4 priedas). Tuo atveju jei konsultantas į konsultantų sąrašą įtraukiamas kalendorinių metų II pusmetyje, už tą konsultantą ataskaita teikiama sekančiais ataskaitiniais kalendoriniais metais. Ataskaita pateikiama ne vėliau kaip per 30 dienų pasibaigus ataskaitiniams kalendoriniams metams.

25. Pareiškėjas aprašo 18 punkte nustatyta tvarka turi informuoti Agentūrą apie konsultanto duomenų pasikeitimus, jeigu jie turi įtakos konsultanto atitikčiai aprašo IV skyriuje nustatytiems reikalavimams.

VIII SKYRIUS

KONSULTANTŲ SUTEIKTŲ PASLAUGŲ KOKYBĖS VERTINIMAS

26. Konsultantų suteiktų paslaugų kokybės vertinimas (toliau – kokybės vertinimas) atliekamas pagal paslaugų gavėjo suteiktą balą. Agentūros interneto tinklalapyje pateiktoje konsultanto suteiktų paslaugų kokybės vertinimo anketoje save identifikavęs (nurodydamas valdos numerį ir dokumento, kurio pagrindu buvo gautos konsultavimo paslaugos (konsultavimo paslaugų teikimo sutartis, projekto numeris, priėmimo–perdavimo aktas ar kt.) numerį ir datą) paslaugų gavėjas gautų paslaugų kokybę (pagal konsultanto žinių perteikimą, naudojamas metodines priemones, reikiamas informacines technologijas ir kt. kriterijus) įvertina 5 balų sistema (1 – labai blogai, 2 – blogai, 3 – vidutiniškai, 4 – gerai; 5 – puikiai).

27. Konsultanto suteiktų konsultavimo paslaugų kokybės įvertinimas perskaičiuojamas kiekvienai konsultavimo paslaugų sričiai atskirai, išvedant aritmetinį vidurkį iš visų pateiktų unikalių atsiliepimų atitinkamai sričiai. Konsultavimo paslaugų kokybės įvertinimas perskaičiuojamas ir atnaujinamas kiekvieną ketvirtį.

28. Kai aritmetinis vidurkis yra 2 balai ir mažiau, Agentūra priima sprendimą, kad suteiktos paslaugos buvo nekokybiškos, ir konsultantas šalinamas iš konsultantų sąrašo.

29. Dėl pašalinimo iš konsultantų sąrašo konsultantų kokybės vertinimų imtis iš unikalių paslaugos gavėjų turi būti ne mažiau kaip 3 atsiliepimai ir aritmetinis vidurkis iš visų pateiktų atsiliepimų yra 2 balai ir mažiau.

30. Konsultantų suteiktų paslaugų pagal konsultavimo sritį kokybės vertinimo rezultatas skaičiuojamas kiekvieno ketvirčio pabaigoje ir skelbiamas konsultantų sąraše prie konsultanto pavardės. Tuo atveju, kai konsultuojama daugiau nei vienoje srityje, pateikiami atskiri vidurkiai pagal sritis.

31. Pareiškėjams, atitinkantiems aprašo 6.1.1, 6.1.3 ir 6.1.4 papunkčiuose nustatytus reikalavimus, apskaičiuojamas bendras kokybės rodiklis pagal jų atstovaujamus konsultantus. Vertinimas atliekamas vedant vidurkį iš visų gautų įvertinimų, kuriuos gavo atstovaujami konsultantai. Gauti rezultatai skelbiami prie kiekvieno atstovaujamo konsultanto. Geriausiai įvertintai įstaigai gali būti taikomos skatinimo priemonės (pvz., teikiamas prioritetas) pareiškėjams teikiant paraiškas paramai gauti pagal kitas nacionalines ar ES lėšomis finansuojamas priemones.

IX SKYRIUS

KONSULTANTŲ PAŠALINIMO IŠ KONSULTANTŲSĄRAŠO SĄLYGOS

32. Konsultantai iš konsultantų sąrašo gali būti pašalinami:

32.1. savo noru, pateikus laisvos formos prašymą dėl pašalinimo iš konsultantų sąrašo;

32.2. reorganizavus ar likvidavus įstaigą, konsultantui nutraukus individualią veiklą;

32.3. Agentūrai gavus neigiamus atsiliepimus iš konsultavimo paslaugos gavėjų ir nustačius, kad konsultavimo paslaugos teikiamos nekokybiškai;

32.4. pažeidus nepriekaištingos reputacijos sąlygas;

32.5. pažeidus įstaigos, individualią veiklą įregistravusio konsultanto nepriklausomumo patvirtinimo deklaracijos nuostatas;

32.6. konsultantui aprašo 23 punkte nustatyta tvarka nekeliant kompetencijos;

32.7. konsultantui nutraukus darbo santykius su įstaiga ar atsisakius narystės asociacijoje ar kooperatyve.

33. Agentūrai priėmus sprendimą šalinti konsultantą iš konsultantų sąrašo, apie sprendimą, nurodant Agentūros direktoriaus įsakyme pateiktas priežastis ir sprendimo apskundimo tvarką, pareiškėjas ir konsultantas yra informuojami el. paštu per 3 darbo dienas, nuo sprendimo dienos.

34. Tuo atveju, jei konsultantas iš konsultantų sąrašo pašalinamas vadovaujantis aprašo 32.6 papunkčio nuostatomis, pakartotinis konsultanto įtraukimas į konsultantų sąrašą gali būti svarstomas ne anksčiau kaip po vienų metų nuo Agentūros sprendimo pašalinti jį iš konsultantų sąrašo priėmimo dienos ir tik tuo atveju, kai konsultantas sprendimo pašalinti jį iš konsultantų sąrašo priėmimo dienos tobulino savo kompetenciją ne mažiau kaip 16 akademinių valandų srityse, pagal kurias siekia būti įtrauktas į konsultantų sąrašą, kaip tai nustatyta aprašo 23 punkte.

X SKYRIUS

BAIGIAMOSIOS NUOSTATOS

35. Agentūra, pareiškėjas ir konsultantas savo veikloje asmens duomenis privalo tvarkyti vadovaudamasis Reglamentu (ES) Nr. 2016/679. Asmens duomenys nesaugomi tokia forma, kurią naudojant duomenų subjektų tapatybę galima nustatyti ilgiau, nei to reikia tikslams, dėl kurių tie duomenys buvo surinkti arba dėl kurių jie toliau tvarkomi, pasiekti, atsižvelgiant į taikytinoje nacionalinėje ir Europos Sąjungos teisėje nustatytus minimalius saugojimo laikotarpius.

36. Pareiškėjas, nesutinkantis su Agentūros priimtais sprendimais, veikimu arba neveikimu, susijusiais su pateiktų prašymų administravimu, vertinimu, atranka ir pašalinimo iš konsultantų sąrašo sprendimu, turi teisę juos skųsti teisės aktų nustatyta tvarka.

__________________________

Nepriklausomų žemės ūkio konsultantų sąrašo

sudarymo tvarkos aprašo

1 priedas

(Konsultantų įtraukimo į nepriklausomų konsultantų sąrašą prašymo forma)

____________________________________________________________________________________________________________________________________________________________

(pareiškėjo pavadinimas / vardas, pavardė)

______________________________________________________________________________

(pareiškėjo duomenys (adresas, tel., el. p.))

Žemės ūkio agentūrai prie Žemės ūkio ministerijos

PRAŠYMAS

DĖL KONSULTANTŲ ĮTRAUKIMO Į

NEPRIKLAUSOMŲ KONSULTANTŲ SĄRAŠĄ

___________ Nr. ______

(data)

Prašau įtraukti konsultantą (-us) į nepriklausomų konsultantų sąrašą.

1. Konsultantų sąrašas

Eil. Nr.	Konsultanto vardas, pavardė	Konsultanto asmens kodas	Konsultanto kategorija	Konsultavimo srities Nr.*	Konsultavimo tema Nr.*	Horizontalios srities Nr.*
1.

2.

* nurodomas konsultavimo srities, temos ir horizontaliosios srities numeris pagal aprašo II skyrių

2. Pateikiami dokumentai:

Eil. Nr.	Dokumento pavadinimas	Pažymėti
1.	Individualios veiklos įregistravimo pažyma, išduota Valstybinės mokesčių inspekcijos prie Finansų ministerijos nustatyta tvarka (netaikoma juridiniams asmenims)	□
2.	Konsultanto (-ų) profesinės veiklos aprašymas (aprašo 2 priedas)	□
3.	Pažyma, įrodanti, kad konsultantas (-ai), siekiantis(-ys) būti įtrauktas (-i) į konsultantų sąrašą, atitinka aprašo 7.1 papunktyje nustatytus reikalavimus, nurodant pareiškėjo ir konsultanto bendradarbiavimo pagrindą ;	□
4.	Pažyma, nurodanti asmens darbinius santykius su kitomis įstaigomis, jeigu prašymą teikia fizinis asmuo, įregistravęs individualią veiklą pagal pažymą vykdyti konsultavimo veiklą;	□
5.	Pareiškėjo, konsultanto (-ų) nepriklausomumo patvirtinimo deklaracija (-os) (5 priedas)	□

3. Aš, toliau pasirašęs, patvirtinu, kad:

1. Esu nepriekaištingos reputacijos. 2. Šiame prašyme ir prie jo pridėtuose dokumentuose pateikta informacija, mano žiniomis ir įsitikinimu, yra teisinga. 3. Žinau, kad prašymas gali būti atmestas, jeigu jame pateikti ne visi prašomi duomenys (įskaitant šią deklaraciją). 4. Žinau, kad Žemės ūkio agentūrai prie Žemės ūkio ministerijos (toliau – Agentūra) gali patikrinti pateiktus duomenis ir gauti papildomos informacijos apie pateiktus duomenis. 5. Esu informuotas (-a) ir sutinku, kad Agentūra tikrins pateiktus duomenis kituose valstybės registruose ir duomenų bazėse. 6. Sutinku, kad visa su šiuo prašymu susijusi informacija būtų naudojama statistikos tikslais, vertinimo ir tyrimų tikslais. 7. Esu informuotas (-a) ir sutinku, kad mano asmens duomenys gali būti perduoti audito ir tyrimų institucijoms siekiant apsaugoti Europos Sąjungos finansinius interesus ES ir Lietuvos Respublikos teisės aktuose nustatyta tvarka. 8. Esu informuotas (-a), kad turiu teisę žinoti apie juridinių ir fizinių asmenų duomenų tvarkymą, susipažinti su susijusiais tvarkomais juridinių ir (ar) fizinių asmenų duomenimis ir kaip jie yra tvarkomi, reikalauti ištaisyti, ištrinti susijusius juridinius ir (ar) fizinius asmenų duomenis („teisė būti pamirštam“), apriboti susijusių juridinių ir fizinių asmens duomenų tvarkymą, kai duomenys tvarkomi nesilaikant Europos Sąjungos ir Lietuvos Respublikos teisės aktų nuostatų, taip pat nesutikti (teisiškai pagrindžiant), kad būtų tvarkomi susiję juridiniai ir fiziniai asmens duomenys, bei teisę į duomenų perkeliamumą. 9. Įsipareigoju tvarkyti finansinę apskaitą pagal Lietuvos Respublikos teisės aktų reikalavimus; 10. Esu informuotas (-a), kad duomenų valdytojas yra Agentūra.
_________________________ (pareiškėjo arba jo įgalioto asmens pareigų pavadinimas)	___________ (parašas)	_______________ (vardas, pavardė)

Nepriklausomų žemės ūkio konsultantų

sąrašo sudarymo tvarkos aprašo

2 priedas

KONSULTANTO (-Ų) PROFESINĖS VEIKLOS APRAŠYMAS

Informacija apie konsultantą
Vardas, pavardė
Asmens kodas
Tel. Nr.	+ 3 7 0
El. paštas
Konsultavimo sritis
Regionas / savivaldybė
Profesinės veiklos aprašymas	Trumpas savęs pristatymas. Pateikiama informacija apie turimą kompetenciją (darbo patirtį ir (ar) dalyvavimą nacionaliniuose ir tarptautiniuose projektuose, pagal kurią (-as) numatoma teikti konsultavimo paslaugas) Pildydami laukelį, neviršykite 500 spaudos ženklų skaičiaus.
Išsilavinimą, kompetencijos tobulinimą ir (ar) patirtį dalyvaujant tarptautiniuose ir (ar) nacionaliniuose projektuose pagrindžiančių dokumentų sąvadas
Nr.	Dokumento tipas (diplomas, pažymėjimas ir pan.)	Pavadinimas, veiklos sritis, tema ir pan.	Išdavimo data ir Nr.
1.
2.
3.
...
Informacija apie konsultantą
Vardas, pavardė
Asmens kodas
Tel. Nr.	+ 3 7 0
El. paštas
Konsultavimo sritis
Regionas / savivaldybė
Profesinės veiklos aprašymas	Trumpas savęs pristatymas. Pateikiama informacija apie turimą kompetenciją (darbo patirtį ir (ar) dalyvavimą nacionaliniuose ir tarptautiniuose projektuose, pagal kurią (-as) numatoma teikti konsultavimo paslaugas) Pildydami laukelį, neviršykite 500 spaudos ženklų skaičiaus.
Išsilavinimą, kompetencijos tobulinimą ir (ar) patirtį, dalyvaujant tarptautiniuose ir (ar) nacionaliniuose projektuose, pagrindžiančių dokumentų sąvadas
Nr.	Dokumento tipas (diplomas, pažymėjimas ir pan.)	Pavadinimas, veiklos sritis, tema ir pan.	Išdavimo data ir Nr.
1.
2.
3.
...
_________________________ (pareiškėjo arba jo įgalioto asmens pareigų pavadinimas)	___________ (parašas)	_______________ (vardas, pavardė)

Nepriklausomų žemės ūkio konsultantų

sąrašo sudarymo tvarkos aprašo

3 priedas

(Ataskaitos apie konsultanto veiklą per dvejų metų laikotarpį forma)

________________________________________________________________________________

(pareiškėjo pavadinimas / vardas, pavardė)

_______________________________________________________________________________

(pareiškėjo duomenys (adresas, tel., el. p.))

Žemės ūkio agentūrai prie Žemės ūkio ministerijos

ATASKAITA APIE KONSULTANTO __________________________________VEIKLĄ

(vardas, pavardė)

PER DVEJŲ METŲ LAIKOTARPĮ

_______ Nr. ______

(data)

Eil. Nr.	Konsultavimo veiklos pavadinimas	Savivaldybė, konsultavimo paslaugų kiekis (valandos, konsultuotų asmenų skaičius)	Pastabos

_________ (parašas)	________________________ (konsultanto vardas, pavardė)

______________________ (pareiškėjo arba jo įgalioto asmens pareigų pavadinimas) (netaikoma individualią veiklą įregistravusiems konsultantams)	_________ (parašas)	_______________ (vardas, pavardė)

Nepriklausomų žemės ūkio konsultantų

sąrašo sudarymo tvarkos aprašo

4 priedas

(Ataskaitos apie į Nepriklausomų žemės ūkio konsultantų sąrašą įtraukto konsultanto kompetencijos tobulinimą per ataskaitinius kalendorinius metus forma)

________________________________________________________________________________

(pareiškėjo pavadinimas / vardas, pavardė)

_______________________________________________________________________________

(pareiškėjo duomenys (adresas, tel., el. p.))

Žemės ūkio agentūrai prie Žemės ūkio ministerijos

ATASKAITA APIE Į NEPRIKLAUSOMŲ ŽEMĖS ŪKIO KONSULTANTŲ SĄRAŠĄ ĮTRAUKTO KONSULTANTO ___________________________

(vardas, pavardė)

KOMPETENCIJOS TOBULINIMĄ PER ATASKAITINIUS KALENDORINIUS METUS

_____________ Nr. ____

(data)

Eil. Nr.	Kompetencijos tobulinimo priemonės ir temos pavadinimas	Kompetencijos tobulinimo organizatorius, išduoto pažymėjimo arba mokymų data	Kompetencijos tobulinimo akad. val. trukmė	Pastabos

_________ (parašas)	________________________ (konsultanto vardas, pavardė)

______________________ (pareiškėjo arba jo įgalioto asmens pareigų pavadinimas) (netaikoma individualią veiklą įregistravusiems konsultantams)	_________ (parašas)	_______________ (vardas, pavardė)

Nepriklausomų žemės ūkio konsultantų

sąrašo sudarymo tvarkos aprašo

5 priedas

(Pareiškėjo, konsultanto nepriklausomumo patvirtinimo deklaracijos forma)

______________________________________________________________________________________________________________________________________________________

(pareiškėjo pavadinimas, konsultanto vardas, pavardė)

__________________________________________________________________________

(pareiškėjo duomenys (adresas, tel., el. p.), konsultanto adresas, tel., el. p.)

Žemės ūkio agentūrai prie Žemės ūkio ministerijos

PAREIŠKĖJO, KONSULTANTO nepriklausomumo

patvirtinimO DEKLARACIJA

_____________ Nr.______

(data)

_____________

(sudarymo vieta)

Patvirtinu, kad ___________________________________________________________ir

(pareiškėjo pavadinimas) (pildo tik juridiniai asmenys)

_______________________________________________________________________________,

(konsultanto vardas, pavardė)

teikdamas konsultavimo paslaugas:

1. Esu nepriekaištingos reputacijos.

2. Nesu priklausomas nuo komercinės veiklos tiekiant prekes, teikiant paslaugas ir (ar) vykdant darbus žemės ūkio, miškų ūkio subjektams.

3. Nesu susijusi įmonė, kaip nustatyta Lietuvos Respublikos smulkaus ir vidutinio verslo plėtros įstatyme, su kitais juridiniais asmenimis, užsiimančiais komercine veikla tiekiant prekes, teikiant paslaugas ir (ar) vykdant darbus žemės ūkio, miškų ūkio subjektams.

4. Vykdydamas konsultavimo veiklą, vengsiu tuo pat metu veikti potencialiai konfliktuojančiose situacijose.

5. Suprantu ir sutinku, kad už deklaracijoje pateiktos informacijos teisingumą atsakau teisės aktų nustatyta tvarka.

_________ (parašas)	________________________ (konsultanto vardas, pavardė)

______________________ (pareiškėjo arba jo įgalioto asmens pareigų pavadinimas) (netaikoma individualią veiklą įregistravusiems konsultantams)	_________ (parašas)	_______________ (vardas, pavardė)

Pakeitimai:

1.

Lietuvos Respublikos žemės ūkio ministerija, Įsakymas

Nr. 3D-655, 2023-10-10, paskelbta TAR 2023-10-10, i. k. 2023-19993

Dėl žemės ūkio ministro 2023 m. vasario 9 d. įsakymo Nr. 3D-72 „Dėl Nepriklausomų žemės ūkio konsultantų tinklo veiklos organizavimo tvarkos aprašo patvirtinimo ir žemės ūkio ministro 2007 m. gegužės 18 d. įsakymo Nr. 3D-242 „Dėl Konsultavimo įstaigų ir konsultantų akreditavimo taisyklių patvirtinimo“ pripažinimo netekusiu galios“ pakeitimo

2.

Lietuvos Respublikos žemės ūkio ministerija, Įsakymas

Nr. 3D-28, 2024-01-17, paskelbta TAR 2024-01-17, i. k. 2024-00654

Dėl žemės ūkio ministro 2023 m. vasario 9 d. įsakymo Nr. 3D-72 „Dėl Nepriklausomų žemės ūkio konsultantų sąrašo sudarymo tvarkos aprašo patvirtinimo“ pakeitimo

3.

Lietuvos Respublikos žemės ūkio ministerija, Įsakymas

Nr. 3D-833, 2024-12-11, paskelbta TAR 2024-12-11, i. k. 2024-21938

Dėl žemės ūkio ministro 2023 m. vasario 9 d. įsakymo Nr. 3D-72 „Dėl Nepriklausomų žemės ūkio konsultantų sąrašo sudarymo tvarkos aprašo patvirtinimo“ pakeitimo